Kings Fenerbahçe truer med å forlate den tyrkiske ligaen etter skandalescener
Den tyrkiske fotballstorheten Fenerbahçe vurderer å trekke seg fra toppdivisjonen etter at flere spillere ble angrepet av Trabzonspor-fans i helgen. Trabzonspor-supportere stormet egen hjemmebane etter 2-3-tapet for Fenerbahçe søndag. Det utløste et basketak med spillere og trenere tilhørende bortelaget. Mandag kveld kom Fenerbahçe med en oppsiktsvekkende og potensielt dramatisk nyhet i kjølvannet av bråket. Klubben opplyser at styret på kort varsel innkaller til ekstraordinær generalforsamling 2. april. Punktene på agendaen der inkluderer blant annet en vurdering av hva som skal og må gjøres etter helgens Trabzonspor-episode, «inkludert å trekke fotballaget vårt fra superligaen», heter det i en uttalelse. Fenerbahçe, som har Joshua King i sine rekker, er nummer to i ligaen etter 30 spilte serierunder. To poeng skiller opp til ligaleder Galatasaray. Fifa-president Gianni Infantino kaller volden for «uakseptabel». – Jeg har sagt det før, og jeg vil si det igjen: I fotball må alle spillere uten unntak være trygge når de spiller spillet som gir så mange mennesker over hele verden så stor glede. – Jeg oppfordrer relevante myndigheter til å sikre at dette blir respektert på alle nivåer, og at gjerningspersonene bak de sjokkerende hendelsene i Trabzon blir holdt ansvarlige for sine handlinger, sier han videre. Fenerbahçe-spillere og dommere ble beskyttet av sikkerhetsfolk mens de flyktet mot garderoben. Kampen hadde blitt stoppet flere ganger underveis etter at Trabzonspor-fans kastet forskjellige gjenstander inn på gressmatten. Det tyrkiske fotballforbundet har kunngjort at saken etterforskes. Politiet har pågrepet tolv personer i saken. Joshua King var ikke med i Fenerbahçe-troppen søndag ettersom han sliter med en skade. Den norske angriperen står med 11 mål på 50 kamper for den tyrkiske storklubben siden han signerte sommeren 2022.
Tyrkiske fotballklubben Fenerbahçe vurderer å trekke seg fra toppligaen etter angrep fra Trabzonspor-supportere i helgen Supportere stormet banen etter 2-3-tap mot Fenerbahçe, som ledet til basketak Fifa-president, Gianni Infantino, kaller volden «uakseptabel» og ber myndighetene holde gjerningspersonene ansvarlige Tyrkisk fotballforbund etterforsker saken, tolv personer pågrepet